b'\n_START_ARTICLE_\nGPS\n_START_PARAGRAPH_\nGPS (angl. Global Positioning System)\xc2\xa0\xe2\x80\x93 Globali\xc2\xa0pad\xc4\x97ties nustatymo sistema. Leid\xc5\xbeia nustatyti objekto koordinates bet kurioje pasaulio vietoje visomis oro s\xc4\x85lygomis, kuomet yra galimyb\xc4\x97 gauti signalus i\xc5\xa1 keturi\xc5\xb3 ar daugiau palydov\xc5\xb3. Sistemos pagrindas\xc2\xa0\xe2\x80\x93 IT technologij\xc5\xb3 s\xc4\x85veika su planet\xc4\x85 gaubian\xc4\x8diu GPS palydov\xc5\xb3 tinklu. Tai viena i\xc5\xa1 palydovini\xc5\xb3 navigacijos sistem\xc5\xb3, sukurt\xc5\xb3 Jungtini\xc5\xb3 Amerikos Valstij\xc5\xb3 Saugumo Departamento._NEWLINE_1973 metais JAV prad\xc4\x97jo vystyti GPS projekt\xc4\x85, kad b\xc5\xabt\xc5\xb3 galima apeiti prie\xc5\xa1 tai naudot\xc5\xb3 navigacini\xc5\xb3 sistem\xc5\xb3 tr\xc5\xabkumus. \xc5\xa0ios sistemos gyvavimo prad\xc5\xbeioje buvo naudojami 24 palydovai, kurie visi\xc5\xa1kai veiksn\xc5\xabs tapo 1995 metais._NEWLINE_Sparti technologij\xc5\xb3 kaita ir nauji poreikiai tapo akstinu modernizuoti GPS sistem\xc4\x85 ir panaudoti naujos kartos GPS III palydovus, kuri\xc5\xb3 prad\xc5\xbeia siejama su 1998 metais JAV viceprezidento Al Goro pareik\xc5\xa1tais pasisakymais._NEWLINE_\xc5\xa0iuo metu taip pat yra naudojamos ir tobulinamos kitos pad\xc4\x97ties nustatymo sistemos. Rusijos navigacijos sistema GLONASS buvo kuriama tuo pa\xc4\x8diu metu kaip ir GPS, ta\xc4\x8diau tik \xc4\xafpus\xc4\x97jus 2000 metams pasiek\xc4\x97 visi\xc5\xa1k\xc4\x85 padengiamum\xc4\x85.\n_START_SECTION_\nGPS palydovai\n_START_PARAGRAPH_\nGPS sistemoje naudojami 24 palydovai, priklauso JAV palydovin\xc4\x97s navigacijos sistemai NAVSTAR (Navigation Satellite Time and Ranging). Pirmasis GPS palydovas buvo paleistas 1978\xc2\xa0m. Visa 24 palydov\xc5\xb3 sistema prad\xc4\x97jo veikti 1994 metais. GPS palydovai skrieja 6 orbitin\xc4\x97mis trajektorijomis (po 4 kievienoje). Orbit\xc5\xb3 auk\xc5\xa1tis nuo \xc5\xbeem\xc4\x97s pavir\xc5\xa1iaus\xc2\xa0\xe2\x80\x93 apie 20180\xc2\xa0km._NEWLINE_Kiekvienas GPS palydovas radiosignalais \xc4\xaf \xc5\xbdem\xc4\x99 perduoda informacij\xc4\x85 apie savo buvimo viet\xc4\x85 (koordinates), tiksl\xc5\xb3 laik\xc4\x85 ir identifikavimo kod\xc4\x85.\n_START_SECTION_\nGPS imtuvai\n_START_PARAGRAPH_\nTai prietaisai, priimantys signalus i\xc5\xa1 GPS palydov\xc5\xb3. GPS imtuvus naudoja vartotojai, esantys \xc5\xbeem\xc4\x97s pavir\xc5\xa1iuje ir aviacijai tinkamame atmosferos sluoksnyje, savo buvimo koordinat\xc4\x97ms nustatyti. GPS imtuv\xc4\x85 paprastai sudaro dvi pagrindin\xc4\x97s dalys\xc2\xa0\xe2\x80\x93 pagrindinis imtuvo mazgas (GPS engine) ir vartotoji\xc5\xa1ka taikomoji programa.\n_START_SECTION_\nEksploatacija\n_START_PARAGRAPH_\nVartotojo koordina\xc4\x8di\xc5\xb3 nustatymo kokyb\xc4\x97 priklauso nuo GPS transliuojamos informacijos tikslumo, signalo pri\xc4\x97mimo s\xc4\x85lyg\xc5\xb3 bei GPS imtuvo kokyb\xc4\x97s._NEWLINE_Saugumo sumetimais GPS transliuojama civilin\xc4\x97 informacija i\xc5\xa1kraipoma specialiai, \xc4\xafvedant paklaidas (\xc4\xafdomu: tuoj po rugs\xc4\x97jo 11 \xc4\xafvyki\xc5\xb3 sutriko automobilini\xc5\xb3 GPS navigacijos aparat\xc5\xb3 darbas visoje Europoje. Prie\xc5\xbeastis\xc2\xa0\xe2\x80\x93 \xc5\xbeenkliai padidinta pozicionavimo informacijos paklaida, kuri v\xc4\x97liau atstatyta)._NEWLINE_Signalo pri\xc4\x97mimo s\xc4\x85lygas gali gadinti ir atmosfera, ir auk\xc5\xa1ti objektai \xc5\xa1alia imtuvo (kalnai, tankus mi\xc5\xa1kas, pastatai, tuneliai, pn.). Kai erdv\xc4\x97je tarp imtuvo ir GPS palydovo lyja ar sninga, tai neturi juntamos \xc4\xaftakos priimamam GPS signalui. Ta\xc4\x8diau signalo pri\xc4\x97mim\xc4\x85 gali gerokai pabloginti sniegas ir ledas, susikaup\xc4\x99 ant GPS imtuvo i\xc5\xa1orin\xc4\x97s pri\xc4\x97mimo antenos._NEWLINE_GPS imtuvams kenkia \xc5\xbeaibai. Jei \xc5\xbeaibo i\xc5\xa1krova \xc4\xafvyksta \xc5\xa1alia, imtuvas gali b\xc5\xabti visi\xc5\xa1kai sugadintas._NEWLINE_Normaliam darbui GPS imtuvas turi \xe2\x80\x9ematyti\xe2\x80\x9c bent 3 palydovus. Pastatui u\xc5\xbestojus kelis palydovus i\xc5\xa1 vienos pus\xc4\x97s, darbas nesutriks, jei aparatas tuo metu \xe2\x80\x9ematys\xe2\x80\x9c daugiau palydov\xc5\xb3. U\xc5\xbedaruose daugiaauk\xc5\xa1\xc4\x8di\xc5\xb3 kiemuose situacija pablog\xc4\x97s, darbas visi\xc5\xa1kai sutriks tunelyje._NEWLINE_Automobiliniuose GPS navigacijos aparatuose b\xc5\xabna ne ma\xc5\xbeiau 12 GPS imtuv\xc5\xb3 kanal\xc5\xb3. Atviroje Lietuvos teritorijoje \xc5\xa1iuo metu (2007\xc2\xa0m.) portatyviniai aparatai su SIRF-III \xe2\x80\x9emato\xe2\x80\x9c iki 20 palydov\xc5\xb3 (naujausias (nuo 2007 II pusme\xc4\x8dio) HammerHand GPS imtuvas \xe2\x80\x9emato\xe2\x80\x9c iki 30 palydov\xc5\xb3). Kai kurie navigacijos aparatai turi viduje giroskopus, kurie palaiko vidin\xc4\xaf sistemos pozicionavim\xc4\x85 prapuolus GPS ry\xc5\xa1iui (pvz., tunelyje).\n_START_SECTION_\nPraktinis pritaikymas\n_START_PARAGRAPH_\nGPS sistema su papildoma \xc4\xafranga pritaikoma navigacijoje\xc2\xa0\xe2\x80\x93 apskai\xc4\x8diuojamas mar\xc5\xa1rutas tarp pasirinkt\xc5\xb3 ta\xc5\xa1k\xc5\xb3, rodomas objekto jud\xc4\x97jimas detaliame \xc5\xbeem\xc4\x97lapyje, grafinio kelved\xc5\xbeio nurodymai kaip \xc4\xafveikti art\xc4\x97jan\xc4\x8dias kry\xc5\xbekeles, sankry\xc5\xbeas ar pos\xc5\xabkius, o nukrypus\xc2\xa0\xe2\x80\x93 kaip v\xc4\x97l sugr\xc4\xaf\xc5\xbeti \xc4\xaf mar\xc5\xa1rut\xc4\x85. Paklaida gali siekti iki keli\xc5\xb3 metr\xc5\xb3._NEWLINE_GPS navigacija masi\xc5\xa1kai taikoma transporto, turizmo ir kt. srityse. \xc5\xa0iuo metu populiariausi navigacijos \xc5\xbeem\xc4\x97lapi\xc5\xb3 leid\xc4\x97jai \xe2\x80\x9eTeleAtlas\xe2\x80\x9c ir \xe2\x80\x9eNavteq\xe2\x80\x9c baigia ruo\xc5\xa1ti ir Ryt\xc5\xb3 Europos smulkius \xc5\xbeem\xc4\x97lapius, kuriuose Lietuva padengta visa, Latvija ir Estija ma\xc5\xbedaug po tre\xc4\x8ddal\xc4\xaf (2007\xc2\xa0m., paroda CeBIT)._NEWLINE_Didelio tikslumo GPS sistema yra naudojama kariniams tikslams, aviacijoje, kartografijoje, geodezijoje ir kt.'